BEGRUNDELSE

1. BAGGRUND FOR FORSLAGET

Formålet med dette forslag er at fastlægge den holdning, som den Europæiske Unionen skal indtage i Det Almindelige Råd under Verdenshandelsorganisationen (WTO) vedrørende USA's anmodning om en WTO-undtagelse med henblik på at kunne forlænge og udvide anvendelsesområdet for USA's "Caribbean Basin Economic Recovery Act" (CBERA) fra den 1. januar 2015 til den 31. december 2019, således at Den Europæiske Union kan støtte en sådan anmodning om en undtagelse.

2. JURIDISKE ASPEKTER AF FORSLAGET

Ved artikel 218, stk. 9, i traktaten om Den Europæiske Unions funktionsmåde (TEUF) er det fastsat, at når en afgørelse med retsvirkning skal træffes af et organ nedsat ved en international aftale, vedtager Rådet på forslag af Kommissionen og Unionens højtstående repræsentant for udenrigsanliggender og sikkerhedspolitik en afgørelse om, hvilken holdning der skal indtages på Unionens vegne. Indrømmelsen af en undtagelse, således at USA kan forlænge og udvide anvendelsesområdet for den gældende undtagelse, der indrømmer præferencetoldbehandling til de berettigede produkter med oprindelse i begunstigede centralamerikanske og caribiske lande og territorier udpeget i henhold til bestemmelserne i "Caribbean Basin Economic Recovery Act" som senest ændret, falder ind under denne bestemmelse, da afgørelsen træffes af et organ, der er nedsat ved en international aftale (WTO's Almindelige Råd eller Ministerkonference), som påvirker Unionens rettigheder og forpligtelser.

3. FAKULTATIVE ELEMENTER

Kommissionen bliver bemyndiget til at indtage en holdning på Unionens vegne med henblik på at støtte USA's anmodning om en WTO-undtagelse for at kunne forlænge og udvide anvendelsesområdet for den gældende undtagelse i det omfang, det er nødvendigt for, at USA kan indrømme toldfri behandling til berettigede produkter med oprindelse i begunstigede centralamerikanske og caribiske lande og territorier fra den 1. januar 2015 til den 31. december 2019.

USA begrunder sin anmodning med de særlige omstændigheder, der følger af den økonomiske situation i landene i det caribiske havområde. Formålet med den ændrede CBERA er at fremme den handelsmæssige og økonomiske udvikling samt genopretningen i disse lande, idet de på baggrund af mere fri adgang og nye handelsmuligheder kan udvide deres produktionskapacitet.

Ifølge USA forventes den toldfrie behandling under CBERA ikke at skade interesserne blandt andre medlemslande, der ikke er berettiget til en sådan behandling, og det forventes desuden, at udvidelsen af en sådan toldfri behandling ikke vil forårsage betydelig omledning af USA's import af de i henhold til CBERA berettigede produkter, der har oprindelse i andre ikke begunstigede medlemslande.

Anmodningen om undtagelse vil være den fjerde forlængelse af præferencetoldbehandlingen, der i øjeblikket er gyldig indtil den 31. december 2014. Den 15. februar 1985 blev USA indrømmet en undtagelse fra forpligtelser i henhold til artikel I, stk. 1, for perioden fra 1. januar 1984 til 30. september 1995. Den 15. november 1995 blev USA indrømmet en fornyet undtagelse i henhold til artikel I, stk. 1, i GATT 1994 til den 30. september 2005 og igen den 29. maj 2009 til den 31. december 2014 i det omfang, det er nødvendigt for, at USA kan indrømme toldfri behandling til importen af berettigede produkter med oprindelse i begunstigede lande, der er udpeget i henhold til bestemmelserne i CBERA,

For Unionen giver anmodningen om en undtagelse ikke anledning til økonomiske betænkeligheder, da præferencetoldbehandlingen ikke har nogen indvirkning på EU-handelen med de begunstigede lande.

2015/0023 (NLE)

Forslag til

RÅDETS AFGØRELSE

om fastlæggelse af den holdning, som den Europæiske Union skal indtage i Det Almindelige Råd under Verdenshandelsorganisationen vedrørende USA's anmodning om en WTO-undtagelse med henblik på at forlænge og udvide anvendelsesområdet for USA's "Caribbean Basin Economic Recovery Act" (CBERA)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) I overensstemmelse med artikel IX, stk. 3, i WTO-aftalen har USA indgivet en anmodning om forlængelse af den gældende undtagelse til den 31. december 2019 og om udvidelse af anvendelsesområdet af den gældende undtagelse for så vidt angår USA's forpligtelser i henhold til artikel I, stk. 1, i den almindelige overenskomst om told og udenrigshandel 1994 (GATT 1994) i det omfang, det er nødvendigt for, at USA kan indrømme toldfri behandling til berettigede produkter med oprindelse i centralamerikanske og caribiske lande og territorier ("begunstigede lande"), der er udpeget i henhold til bestemmelserne i "Caribbean Basin Economic Recovery Act" af 1983 som ændret ved "Caribbean Basin Economic Recovery Expansion Act" af 1990 og USA's "Caribbean Basin Trade Partnership Act", "Haitian Hemispheric Opportunity through Partnership Encouragement Act" af 2006, "Haitian Hemispheric Opportunity through Partnership Encouragement Act" af 2008 og ved "Haitian Economic Lift Program Act" af 2010 (samlet benævnt "CBERA som ændret").

(2) Den 15. februar 1985 blev USA indrømmet en undtagelse fra forpligtelser i henhold til artikel I, stk. 1, for perioden fra 1. januar 1984 til 30. september 1995. Den 15. november 1995 blev USA indrømmet en fornyelse af undtagelsen i henhold til artikel I, stk. 1, i GATT 1994 til den 30. september 2005 og igen den 29. maj 2009 til den 31. december 2014 i det omfang, det er nødvendigt for, at USA kan indrømme toldfri behandling til importen af berettigede produkter med oprindelse i begunstigede lande, der er udpeget i henhold til bestemmelserne i CBERA.

(3) Ved artikel IX, stk. 3 og 4, i Marrakesh-overenskomsten om oprettelse af Verdenshandelsorganisationen (WTO-aftalen) fastsættes procedurerne for indrømmelse af undtagelser vedrørende de multilaterale handelsaftaler i WTO-overenskomstens bilag 1A, 1B eller 1C og bilagene hertil.

(4) Indrømmelsen af denne undtagelse vil ikke få negative følger for hverken Unionens økonomi eller for handelsforbindelserne med de i henhold til denne undtagelse begunstigede lande. Endvidere støtter Unionen generelt foranstaltninger, der har til formål at bekæmpe fattigdom og fremme stabilitet i de begunstigede lande.

(5) Det er derfor hensigtsmæssigt at fastlægge den holdning, som Unionen skal indtage i WTO's Almindelige Råd til støtte for USA's anmodning om en undtagelse —

VEDTAGET DENNE AFGØRELSE:

Artikel 1

Den holdning, som den Europæiske Unionen skal indtage i Det Almindelige Råd under Verdenshandelsorganisationen, er at støtte USA's anmodning om en undtagelse med henblik på at forlænge og udvide anvendelsesområdet for USA's "Caribbean Basin Economic Recovery Act" (CBERA) som senest ændret fra den 1. januar 2015 til den 31. december 2019 i overensstemmelse med betingelserne i anmodningen om undtagelse.

Holdningen tilkendegives af Kommissionen.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand